**माझा वचननामा**

• बीड जिल्ह्याचा सामाजिक सलोखा जपण्यासाठी सदैव प्रयत्नशील राहणार.

• परळी-बीड-नगर रेल्वे मार्गाचे काम परळी पर्यंत गतीने पुर्ण करणार.

• दहा हजार लोकांना रोजगार मिळेल असा मोठा उद्योग प्रकल्प जिल्ह्यात उभारणार.

• कॅन्सरग्रस्त रुग्णांसाठी केमोथेरपीची सुविधा तसेच तातडीने उपचार मिळण्यासाठी भव्य व सुसज्ज मल्टी स्पेशालिटी हॉस्पिटल उभारण्यासाठी पुढाकार घेणार.

• गोरगरीबांना आरोग्य सुविधा व ग्रामीण भागातील विद्यार्थ्यांना वैद्यकीय शिक्षणासाठी मेडीकल कॉलेज उभारण्यासाठी पुढाकार घेणार.

• बारा ज्योतिर्लिंगापैकी एक असलेल्या वैद्यनाथ तीर्थक्षेत्र विकास आराखड्याची प्रभावी अंमलबजावणी करुन उज्जैनच्या धर्तीवर वैद्यनाथ कॉरिडॉर निर्माण करणार तसेच प्रसाद योजनेत तीर्थक्षेत्राचा समावेश करणार.

• वॉटरग्रीड प्रकल्पाचा जिल्ह्याला लाभ मिळवुन देणार. प्रत्येक गावात सामाजिक संस्था तसेच शासनाच्या माध्यमातून जलसंधारण चळवळ राबवुन पाणी पातळी वाढण्यासाठी प्रयत्न करणार.

• ऊसतोड मजुर व कामगारांचे जीवन, शिक्षण व पोषण याचा दर्जा उंचावण्यासाठी योजना राबविणार.

•जळगाव-धुळे-सोलापुर रेल्वे मार्गाचे सर्वेक्षण व घाटनांदूर-अंबाजोगाई या नवीन रेल्वे मार्गासाठी विशेष प्रयत्न करणार.

• बीड बायपास येथील दोन्ही चौकात (महालक्ष्मी चौक व छत्रपती संभाजी महाराज चौक) उड्डाणपुल करण्यासाठी प्रयत्न करणार.

• राक्षसभुवन (शनिचे) येथे गोदावरी नदीपात्रात पुल कम निम्नपातळी बंधारा करुन सिंचनासह

दळणवळणाचा प्रश्‍न मार्गी लावणार.

• सिंदफणा नदीपात्रात 8 निम्नपातळी बंधार्‍याचे काम करुन गोदावरी नदीच्या धर्तीवर उन्हाळ्यात सुध्दा सिंदफणा नदीपात्रात पाणी उपलब्ध होईल यासाठी प्रयत्न करणार.

• कृष्णा मराठवाडा सिंचन प्रकल्पासाठी सेंट्रल वॉटर कमिशन च्या उर्वरीत कामांना मान्यता मिळवून देणार.

• बीड जिल्ह्यात मोठ्या प्रमाणात होणारं सोयाबीन उत्पादन लक्षात घेवुन प्रक्रिया उद्योग उभारणार.

• माजलगाव, गेवराई, वडवणी व धारुर या भागात टेक्सटाईल झोन उभा करुन कापुस उत्पादक शेतकरी व बेरोजगारांच्या हाताला काम देणार.

• अवीट गोडीच्या सिताफळावर आधारीत प्रक्रिया उद्योग, कोल्ड स्टोरेज उभारुन बाजार पेठ उपलब्ध करुन देणार.

• जिल्ह्यातील क्रीडा क्षेत्रातील युवकांची प्रगती लक्षात घेवुन क्रीडा प्रबोधिनी स्थापन करण्यासाठी

पुढाकार घेणार.

• केंद्राच्या विविध योजनांमधून कौशल्य विकास प्रशिक्षण संस्था उभारुन युवा, महिलांना

रोजगाराच्या संधी उपलब्ध करुन देणार.

• दूध, कापूस, रेशीम यावर प्रक्रिया उद्योग उभारण्यासाठी केंद्राकडे पाठपुरावा करणार.

• महिलांना उद्योगासाठी प्रोत्साहन देवुन खंबीर आणि आत्मनिर्भर बनवणार.

बीड व चौसाळा बायपासला स्लीप रोड मंजुर करुन घेणार.

• वाढीव लोकसंख्येच्या प्रमाणात प्रस्तावित नवीन अंगणवाड्यांसाठी प्रयत्न करणार.

• बीड-पिंपळनेर मार्गे माजलगाव नॅशनल हायवेची दर्जावाढ करणार.

• प्रमुख रा.मा.क्र.16 नगर ते बीड या रस्त्याला राष्ट्रीय महामार्गाचा दर्जा देण्याचा प्रयत्न करणार.

• सुरत - चेन्नई एक्सप्रेस वे मार्गाला आष्टी शहरालगत एक्झीट मंजुर करणार.

• सौर उर्जेचा प्रकल्प जिल्ह्यात उभारणार.

**माझे मनोगत**

प्रिय मतदार राजा,

तुम्हीच माय बाप, तुम्हीच माझे मुंडे साहेब... तुमच्या चरणी माझा नमस्कार,

तुमच्या आशीर्वादाने माझं प्रत्येक दुःख, संघर्ष आणि वेदना निश्‍चितच नेहमी सुसह्य झाली आहे. मी पालकमंत्री म्हणून काम करताना एकच शपथ घेतली होती, ती म्हणजे प्रत्येक क्षण जिल्ह्यातील सर्व घटकांच्या, वर्गाच्या विकासाला समर्पित असेल आणि मी ते वचन माझ्या परीने पुर्ण करण्याचा प्रयत्न केला.

समाजातील वंचित, पिडित घटकांना न्याय देण्याच्या भूमिकेमुळे मी माझ्या आयुष्याचा क्षण न क्षण तुमच्या सेवेसाठी खर्च केला. पालकमंत्री असताना सत्तेचा लाभ गोरगरीबांना व्हावा यासाठी प्रयत्नांची पराकाष्ठा केली आणि मी त्यात यशस्वीही झाले. विकासाचे राजकारण करत असताना जिल्ह्यातील प्रत्येक गावांना निधी दिला, कुठले बुथ अधिक आहे की कमी याचा विचार केला नाही. विकासात भेदभाव केला नाही की जातीपातीचे राजकारणही केले नाही. लोकनेते गोपीनाथराव मुंडे साहेबांनी जिल्ह्याच्या सर्वांगीण विकासाचे स्वप्न पाहिलं होतं, पण ते अचानक आपल्यातुन निघून गेले आणि त्यांचे स्वप्न अधुरं राहिलं. मुंडे साहेबांवर आपण माझ्यापेक्षाही काकणभर अधिक प्रेम केलं आहे, त्यांच्या विचाराचा आणि सेवेचा वसा घेवुन मी सातत्याने काम करत आहे. जिल्ह्याचा सर्वांगिण विकास साधायचा असेलतर एखादा मोठा उद्योग असणं फार आवश्यक आहे तथापि, इथली बाजारपेठ वाढवायची असेल तर अगोदर पायाभूत सुविधा निर्माण झाल्या पाहिजेत हे ओळखुन पालकमंत्री असताना जिल्ह्यात रस्ते, राष्ट्रीय महामार्ग, मुख्यमंत्री ग्रामसडक योजनेतून ग्रामीण भागात पक्के रस्ते केले. कायदा सुव्यवस्था राखुन व्यापार्‍यांना सुरक्षा देण्याचा प्रयत्न केला, अशक्य असलेल्या परळी-बीड-नगर रेल्वे प्रकल्पाला गती दिली, लवकरच हा रेल्वेमार्ग पुर्ण होईल असे नियोजन केले आहे.

मा.पंतप्रधान नरेंद्रजी मोदी यांच्या नेतृत्वावर विश्‍वास ठेवुन मागील दोन निवडणूकांमध्ये तुम्ही खा.डॉ.प्रितमताई मुंडे यांना आशीर्वाद दिला. त्यांनी गेल्या दहा वर्षात जिल्ह्यासाठी खुप चांगले काम केले. केंद्र व राज्य सरकारच्या माध्यमातून विकासाची अनेक कामे केली.

आता पाच वर्षाच्या संघर्षानंतर एका युध्दाच्या तयारीत मी परत उतरत आहे. लोकशाहीत याला निवडणूक म्हणतात. मी तुमच्या समोर मतांची माधुकरी मागत आहे, कारण तुमच्या भविष्यासाठी, आपल्या जिल्ह्याच्या उत्तम स्वास्थ्यासाठी मला परत हे शिवधनुष्य पेलायचा प्रयत्न करायचा आहे. सर्व धर्म, सर्व जातीत सलोखा अबाधित ठेवुन प्रत्येकाचा नागरिक म्हणून विकास करायच्या यज्ञात माझ्या आयुष्याचा प्रत्येक क्षण अर्पण करायचा आहे. मला हे पालकत्व व दायित्व स्विकारण्यासाठी तुमची साथ आवश्यक आहे. जिल्ह्याचे अटल जनहित साधण्यासाठी तुमच्या आशीर्वादाची गरज आहे. तुम्ही आपल्या कन्येला व पुत्राला अभिमानाने सांगताना पाहाल की, ही ‘पंकजा’ आमची पालक आहे. कन्येला सन्मान व पुत्राला सन्मार्ग दाखवणारी पालक....!

या प्रवासात तुम्ही माझे सोबती व्हा, भ्रष्टाचार खपवून घेणार नाही, कष्टकरी नेता म्हणून लेकीची माया लावेल, प्रसंगी दुर्गावतार घेवुन तुमचे रक्षणही करेल. तुम्ही हे पाहिलेही आहे... अन्याय माझ्या शब्दकोषात नाही. मी न्यायच करेन, पक्षपात व जातीभेद संपवून टाकेन.

मा.पंतप्रधान नरेंद्रजी मोदी यांच्या नेतृत्वाखाली विकसित भारताची संकल्पना सत्यात उतरविणे हे केवळ आणि केवळ आपले सहकार्य आणि आशीर्वादामुळे शक्य होणार आहे. तुमच्या लेकीला केवळ जिल्ह्याच्या नाहीतर देशाच्या विकासात भर घालण्याची संधी यामुळे मिळणार आहे. त्याकरीता या लोकसभा निवडणूकीत मला कमळ या चिन्हावर आपले बहुमूल्य मत देवुन प्रचंड मतांनी विजयी करावे व सेवेची संधी द्यावी ही नम्र विनंती.